Covid-19-statistieke: Meer as 58 000 aktiewe gevalle(Argieffoto: Unsplash) Suid-Afrika het in hierdie stadium altesame 58 234 aktiewe gevalle van Covid-19 en nog 5 668 nuwe gevalle is sedert die vorige verslag bevestig. Dr. Zweli Mkhize sê in sy daaglikse bywerking van Covid-19-syfers altesame 1 686 041 mense het sedert die uitbreking positief vir Covid-19 getoets. Meer as 11,8 miljoen toetse is reeds gedoen – 43 137 sedert die laaste verslag. Byna 60% van toetse word in hierdie stadium in die private sektor gedoen. Nog 67 Covid-19-verwante sterftes is ook aangemeld. Hiervan was vier in die Oos-Kaap, 23 in die Vrystaat, vyf in KwaZulu-Natal, drie in die Noord-Kaap en agt in die Wes-Kaap. Geen sterftes is in Limpopo, Mpumalanga, Noordwes of die Noord-Kaap bevestig nie. Die algehele sterftesyfer vir Covid-19 is nou 56 832. Die herstelkoers het effens verder teruggesak en staan nou op 93,2%. Tot dusver het 1 570 975 mense van die virus herstel. Teen Vrydag het 3,2 miljoen mense vir die regering se entstofprogram geregistreer. Meer as 36 000 registrasies is sedert die vorige dag gedoen en net meer as 36 000 mense het sedert ŉ dag tevore die entstof ontvang.